Document ID: 32006D0335

KOMISSION PÄÄTÖS,
tehty 8 päivänä toukokuuta 2006,
luvan antamisesta Puolan tasavallalle kieltää alueellaan muuntogeenisestä maissilinjasta MON 810 saatujen, viljelykasvilajien yleisessä lajikeluettelossa lueteltujen kuudentoista muuntogeenisen maissilajikkeen käyttö neuvoston direktiivin 2002/53/EY mukaisesti
(tiedoksiannettu numerolla K(2006) 1795)
(Ainoastaan puolankielinen teksti on todistusvoimainen)
(2006/335/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljelykasvilajien yleisestä lajikeluettelosta 13 päivänä kesäkuuta 2002 annetun neuvoston direktiivin 2002/53/EY (1) ja erityisesti sen 16 artiklan 2 kohdan b alakohdan,
sekä katsoo seuraavaa:
(1)
Komissio julkaisi 17 päivänä syyskuuta 2004 direktiivin 2002/53/EY 17 artiklan mukaisesti Euroopan unionin virallisen lehden C-sarjassa, 13. täydennysosassa viljelykasvilajien yleisen lajikeluettelon 22. kokonaispainokseen, luettelon seitsemästätoista muuntogeenisestä maissilajikkeesta, jotka on johdettu muuntogeenisestä organismista MON 810 (2).
(2)
Direktiivin 16 artiklan 1 kohdan mukaan jäsenvaltioiden on huolehdittava siitä, että 17 artiklassa tarkoitetusta julkaisemisesta lähtien kyseisen direktiivin säännösten tai kyseisen direktiivin periaatteita vastaavien periaatteiden mukaisesti hyväksyttyjen lajikkeiden siemeniin ei sovelleta lajiketta koskevia rajoituksia kaupan pitämisen osalta.
(3)
Kyseisen direktiivin 7 artiklan 4 kohdassa säädetään, että geneettisesti muunnettuja lajikkeita voidaan hyväksyä sisällytettäväksi kansalliseen luetteloon vasta sen jälkeen, kun ne on hyväksytty kaupan pidettäviksi neuvoston direktiivin 90/220/ETY (3) mukaisesti, joka nyt on korvattu Euroopan parlamentin ja neuvoston direktiivillä 2001/18/EY (4), jossa säädetään geneettisesti muunnettujen organismien ihmisten terveydelle ja ympäristölle aiheuttamien riskien arvioinnista.
(4)
Geneettisesti muunnetun maissin (Zea mays L. linja MON 810) saattamisesta markkinoille 22 päivänä huhtikuuta 1998 tehdyssä komission päätöksessä 98/294/EY (5) päätettiin neuvoston direktiivin 90/220/ETY mukaisesti, että kyseisen tuotteen markkinoille saattamiseen olisi annettava lupa. Ranskan viranomaiset antoivat 3 päivänä elokuuta 1998 luvan tuotteen markkinoille saattamiseen.
(5)
Komissio vastaanotti 31 päivänä maaliskuuta 2005 Puolan tasavallalta hakemuksen saada kieltää seitsemäntoista muuntogeenisen maissilajikkeen (linja MON 810) siemenaineiston käyttö ja markkinoille saattaminen direktiivin 2002/53/EY 16 artiklan 2 kohdan perusteella. Muutettu hakemus lähetettiin 24 päivänä kesäkuuta 2005, ja siinä tarkennettiin hakemuksen perustuvan 16 artiklan 2 kohdan b alakohtaan. Puola ilmoitti komissiolle 9 päivänä joulukuuta 2005, että hakemus ei koske alkuperäisessä hakemuksessa mainittua Novelis-lajiketta. Lisäksi Puola tarkensi, että muiden lajikkeiden osalta koskeva hakemus on tehty rajaamattomaksi ajanjaksoksi.
(6)
Kyseisiä kuuttatoista lajiketta koskevien käytettävissä olevien tietojen perusteella on yleisesti tiedossa, että lajikkeet eivät sovellu viljeltäviksi missään Puolan osassa liian korkean tuleentumisajankohtansa vuoksi, joka on FAO-indeksinä ilmaistuna vähintään 350 tai sitä vastaava tuleentumisajankohta. Asiaan liittyvät ilmasto- ja maatalousnäkökohdat muodostavat pysyvän esteen kyseisten lajikkeiden viljelemiselle Puolassa.
(7)
Kyseisten olosuhteiden vuoksi Puolan tasavallalle olisi myönnettävä direktiivin 16 artiklan 2 kohdan b alakohdan mukaisesti lupa kyseisten kuudentoista muuntogeenisen maissilajikkeen osalta.
(8)
Jotta komissio voi tiedottaa asiasta muille jäsenvaltioille ja saattaa ajan tasalle direktiivissä 2002/53/EY säädetyn viljelykasvilajien yleisen lajikeluettelon, Puolan olisi ilmoitettava komissiolle, milloin se hyödyntää tällä päätöksellä annettua lupaa.
(9)
Puolan tasavalta on toimittanut samanlaisen hakemuksen geenimuuntamattoman maissin lajikkeiden osalta. Koska tällaiset hakemukset käsitellään eri menettelyssä, kyseisestä hakemuksesta tehdään erillinen päätös.
(10)
Tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Puolan tasavallalle myönnetään lupa kieltää käyttämästä missä tahansa alueensa osassa viljelykasvilajien yleisen lajikeluettelon 22. kokonaispainoksen 13. täydennysosassa lueteltuja kuuttatoista muuntogeenistä maissilajiketta, jotka on lueteltu tämän päätöksen liitteessä.
2 artikla
Jotta komissio voi tiedottaa asiasta muille jäsenvaltioille, Puolan tasavallan on ilmoitettava komissiolle päivämäärä, josta alkaen se hyödyntää 1 artiklassa annettua lupaa.
3 artikla
Tämä päätös on osoitettu Puolan tasavallalle.
Tehty Brysselissä 8 päivänä toukokuuta 2006.

Labels: 4
17
7
6
18